钦定古今图书集成/明伦汇编/氏族典/第159卷 > 《廖用贤尚友录》 > 韩康
## 钦定古今图书集成/明伦汇编/氏族典/第159卷 > 《廖用贤尚友录》 > 韩康

按《后汉书韩康传》：“康字伯休，一名恬休，京兆霸陵人。
家世著姓，常采药名山，卖于长安市，口不二价，三十
馀年时，有女子从康买药，康守价不移，女子怒曰：‘公
是韩伯休，那乃不二价乎’？康叹曰：‘我本欲避名，今小
女子皆知有我，焉何用药为’？乃遁入霸陵山中。博士
公车连征不至。桓帝乃备元𫄸之礼，以安车聘之。使”
者奉诏造康，康不得已，乃许诺。辞安车，自乘柴车，冒
晨先使者发。至亭，亭长以韩征君当过，方发人牛修
道桥。及见康柴车幅巾，以为田叟也，使夺其牛。康即
释驾与之。有顷，使者至，夺牛翁乃征君也。使者欲奏
杀亭长，康曰：“此自老子与之，亭长何罪？”乃止。康因道
逃遁，以寿终。